
2

[image: Paveikslėlis, kuriame yra piešimas, eskizas

Automatiškai sugeneruotas aprašymas]

LIETUVOS RESPUBLIKOS VALSTYBINĖ DARBO INSPEKCIJA 
PRIE SOCIALINĖS APSAUGOS IR DARBO MINISTERIJOS

DĖL KONSULTACIJOS PATEIKIMO

VDI[footnoteRef:1] Darbo teisės skyriaus specialistai susipažino su Jūsų paklausimu ir teikia konsultaciją darbo įstatymų vykdymo klausimais[footnoteRef:2], bet nepasisako fakto klausimu, nevertina konkrečių faktinių aplinkybių, nesprendžia darbo ginčų. Toliau Jums teikiama konsultacija susijusi su darbo teisės normų reguliavimu paklausimo dalyko atžvilgiu ir jų aiškinimu.  [1:  Lietuvos Respublikos valstybinė darbo inspekcija prie Socialinės apsaugos ir darbo ministerijos.]  [2:  Konsultacijos teikiamos vadovaujantis Lietuvos Respublikos valstybinės darbo inspekcijos prie Socialinės apsaugos ir darbo ministerijos nuostatų, patvirtintų Lietuvos Respublikos socialinės apsaugos ir darbo ministro 2009 m. gegužės 12 d. įsakymu Nr. A1-316 (Lietuvos Respublikos socialinės apsaugos ir darbo ministro 2010 m. gruodžio 10 d. įsakymo Nr. A1-595 redakcija), 8.3.5 papunkčiu.] 

Atsakydami į Jūsų paklausimą informuojame:
Dėl 1 klausimo. Suminė darbo laiko apskaita įvedama esant būtinumui, įvykdžius informavimo ir konsultavimo procedūrą su darbo taryba ir atsižvelgus į darbdavio lygmeniu veikiančios profesinės sąjungos nuomonę (DK[footnoteRef:3] 115 str. 1 d.). Pažymime, kad minėtoje DK nuostatoje nėra detalizuojamos faktinės aplinkybės, kurioms esant galėtų būti įvedama suminė darbo laiko apskaita. Būtinumas galėtų būti suprantamas kaip galimybė suminės darbo laiko apskaitos įvedimą pagrįsti ekonominio, organizacinio ar kitomis objektyviomis priežastimis. Tokios priežastys būtų akivaizdžios, jei įmonė dirbtų ilgesnės nei normali darbo dienos trukmė režimu, jei darbo vietoje reikalinga darbuotojų rotacija arba jei suminė darbo laiko apskaita būtina dėl kitų techninių ar gamybinių sąlygų[footnoteRef:4]. VDI Darbo teisės skyriaus specialistų nuomone, suminė darbo laiko apskaita taip pat galėtų būti įvedama esant poreikiui užtikrinti darbdavio vykdomą veiklą ilgesnėmis nei 8 valandas pamainomis, nepertraukiamai 7 dienas per savaitę, taip pat ji galėtų būti taikoma ir tais atvejais, kai atsižvelgiant į veiklos pobūdį, darbuotojo dirbamų valandų skaičius nėra vienodas kiekvieną savaitę. [3:  Lietuvos Respublikos darbo kodeksas.]  [4:  Davulis Tomas. Lietuvos Respublikos darbo kodekso komentaras. Vilnius: Valstybės įmonė Registrų centras, 2018, p. 364.] 

Dėl 2 ir 3 klausimų. Suminė darbo laiko apskaita yra tokia darbo laiko apskaitos forma, kuri reiškia, jog viso darbo laiko norma įvykdoma per apskaitinį laikotarpį, kuris yra ilgesnis nei viena savaitė. Įvedus suminę darbo laiko apskaitą darbuotojų kiekvienos savaitės darbo valandų skaičius gali būti skirtingas, bet apskaitinio laikotarpio pabaigoje jis turi būti išlygintas taip, kad kiekvieną apskaitinio laikotarpio savaitę būtų vidutiniškai dirbama tiek valandų, kokia yra savaitės darbo laiko norma. Suminė darbo laiko apskaita yra įvedama darbdavio sprendimu esant būtinumui, įvykdžius informavimo ir konsultavimo procedūrą su darbo taryba ir atsižvelgus į darbdavio lygmeniu veikiančios profesinės sąjungos nuomonę. Taigi, kiekvienu konkrečiu atveju sprendžia darbdavys, įvertinęs savo veiklos specifiką, ar darbovietėje reikėtų įvesti suminę darbo laiko apskaitą.
Dėl 4 klausimo. Jeigu, vadovaujantis DK 113 str. 2 d. 5 p., pasirenkamas individualus darbo laiko režimas, kurio DK plačiau nereglamentuoja, šalys turi galimybę tartis dėl darbo laiko normos paskirstymo savo nuožiūra, tačiau nepažeidžiant maksimaliojo darbo laiko ir minimaliojo poilsio laiko reikalavimų. VDI Darbo teisės skyriaus specialistų nuomone, pasirinkus individualų darbo laiko režimą kiekvienos savaitės darbo valandų skaičius turėtų būti vienodas. Jeigu darbuotojo darbo valandų skaičius kiekvieną savaitę būtų skirtingas ir tas skirtumas turėtų būti išlygintas per ilgesnį laikotarpį nei savaitė, tokiu atveju tai atitiktų suminės darbo laiko apskaitos teisinį reguliavimą. Atkreipiame dėmesį, kad DK nenumato draudimo darbo santykių šalims darbo sutartyje susitarti dėl kelių režimų taikymo tuo pačiu metu, pavyzdžiui, taikyti suminės darbo laiko apskaitos ir kartu individualų darbo laiko režimus, kurie leistų šalims susitarti dėl tam tikrų, jiems aktualių darbo laiko nustatymo ypatumų, pavyzdžiui, darbuotojo dirbtas laikas kiekvieną savaitę galėtų skirtis ir tuo pačiu darbuotojui būtų paliekama daugiau laisvės sprendžiant dėl darbo funkcijų atlikimo laiko, kuriomis dienomis darbuotojas dirba, kada pradeda ir baigia darbą, atvejus, kada sutartas darbo grafikas gali būti keičiamas ir pan.
Dėl 5 klausimo. Pažymime, kad švenčių dienos yra nedarbo dienos. DK 123 str. 2 d. nustatyta, jog švenčių dieną dirbama tik su darbuotojo sutikimu, išskyrus atvejus, kai dirbama pagal suminę darbo laiko apskaitą ar kolektyvinėje sutartyje nustatytais atvejais. Iš Jūsų paklausimo nėra aišku, ar darbuotojui taikoma suminė darbo laiko apskaita, ar individualus darbo laiko režimas. Jeigu darbuotojui taikoma suminė darbo laiko apskaita, šventinės dienos galėtų būti darbuotojo darbo dienos, jeigu taip nustatyta darbuotojo darbo grafike (DK 123 str. 2 d.). Taigi darbuotojui dirbant šiuo režimu skaičiuojama apskaitinio laikotarpio darbo laiko norma dėl šventinių dienų, tenkančių tam laikotarpiui, netrumpinama, išskyrus atvejus, kai darbuotojas dirba švenčių dienų išvakarėse (DK 112 str. 5 d.). DK ir kiti darbo teisinius santykius reglamentuojantys teisės aktai nenurodo, kaip turi būti apskaičiuojama darbuotojo apskaitinio laikotarpio darbo laiko norma. VDI Darbo teisės skyriaus specialistų nuomone, ji turi būti apskaičiuojama, atsižvelgiant į darbo sutartyje nustatytą darbuotojo savaitės darbo laiko normą, ją padauginus iš apskaitinio laikotarpio kalendorinių savaičių skaičiaus. 
Jeigu darbuotojui taikomas individualus darbo laiko režimas, atsižvelgiant į tai, kad DK nereglamentuoja šio režimo taikymo ypatumų, darbo sutarties šalys, galėtų susitarti, kaip bus apskaičiuojama bendra darbuotojo apskaitinio laikotarpio darbo laiko norma. Vadovaujantis DK 123 str. 2 d.,  šventinės dienos tokiam darbuotojui yra nedarbo dienos nepriklausomai nuo to, kokį grafiką yra suderinusios darbo sutarties šalys, išskyrus atvejį, kuomet šalys susitaria ir darbuotojas sutinka dirbti švenčių dieną.
Dėl 6 klausimo. Darbo sutartyje, visais atvejais turi būti nustatyta konkreti darbo laiko norma, t. y. kiek valandų darbdavys įsipareigoja suteikti darbo, o darbuotojas vykdyti darbo funkcijas, nepaisant to, koks darbo laiko režimas nustatytas darbo sutartyje. Darbo sutarties šalys, sudarydamos darbo sutartį, turi susitarti dėl darbo laiko normos, kurią darbuotojas vidutiniškai per tam tikrą laikotarpį turi dirbti darbdaviui (neskaitant papildomo darbo ir viršvalandžių). Faktiškai išdirbtas laikas gali skirtis nuo nustatytos normos, dėl įvairių aplinkybių, dirbti viršvalandžiai, neišdirbtos valandos (nustatomos apskaitinio laikotarpio pabaigoje) ar kt., tačiau darbo laiko trukmė (darbo laiko norma), dėl kurios šalys susitaria turėtų būti tiksliai apibrėžta bei nustatyta, nepažeidžiant DK įtvirtintų maksimalios kasdienio ar savaitės darbo laiko trukmės normų.
Sudarytose darbo sutartyse šalių suderinta darbo laiko trukmė neturėtų būti apibrėžta kaip, pavyzdžiui, „iki 20 valandų“, „suminė darbo laiko apskaita“, kadangi darbo laiko trukmė neturėtų kelti dviprasmybių ar sudaryti prielaidas kilti ginčui. Jeigu vis dėlto darbo sutartyje yra nustatyta „iki 20 valandų“, manome, kad tokiu atveju darbuotojo darbo laiko norma turėtų būti laikoma 20 valandų per savaitę.
VDI Darbo teisės skyriaus specialistų nuomonė ir konsultacijos darbo ginčus nagrinėjančioms institucijoms neprivalomos.
Mums labai svarbi Jūsų nuomonė! Todėl kviečiame skirti kelias minutes ir įvertinti VDI Jums suteiktą konsultaciją užpildant šią apklausą.


Darbo teisės skyriaus vedėja – 
vyriausioji darbo inspektorė 				Ieva Piličiauskaitė-Dulkė

